b'\n_START_ARTICLE_\nRau\xc3\xb8y fort\n_START_PARAGRAPH_\nRau\xc3\xb8y fort er ett av kystfortene i Oslofjord festning. Fortet ligger p\xc3\xa5 \xc3\xb8ya Rau\xc3\xb8y i Oslofjorden i Fredrikstad kommune.\n_START_SECTION_\nOpprettelse av fortet\n_START_PARAGRAPH_\nDe f\xc3\xb8rste delene av Rau\xc3\xb8y ble kj\xc3\xb8pt av Forsvaret i 1916 og 1918, men H\xc3\xa6ren ved Festningsartilleriet begynte etableringen p\xc3\xa5 Rau\xc3\xb8y fort allerede i 1913. Fra 1916 ble det bygget et provisorisk anlegg som n\xc3\xb8ytralitetsvern under den f\xc3\xb8rste verdenskrig. Anlegget hadde seks kanoner, hvor av fire var 12 cm kanoner hentet fra krigsskipet Kong Sverre.\n_START_SECTION_\nMellomkrigstiden\n_START_PARAGRAPH_\nI l\xc3\xb8pet av 1930-tallet ble Rau\xc3\xb8y fort kraftig modernisert og ble i 1934 utstyrt med to 15 cm batterier, hver med to HKL/50 Bofors-kanoner med en skuddvidde p\xc3\xa5 19\xc2\xa0500 meter. I tillegg fikk anlegget et luftsvernsbatteri og flere lyskastere. I 1939 tjenestegjorde 200 mann og snaut 20 offiserer i tre m\xc3\xa5neder om gangen.\n_START_SECTION_\nInvasjonen i 1940\n_START_PARAGRAPH_\nDa det tyske angrepet mot Norge ble innledet kom Kampgruppe 5 med den tunge krysseren Bl\xc3\xbccher i spissen innover Oslofjorden natten til den 9. april 1940. Rau\xc3\xb8y fort ble varslet om den tyske eskadren som det  norske bevoktningsfart\xc3\xb8yet Pol III hadde observert. Ca. kl 23:30 1940-04-08 observerte batterisjef kaptein Gullichsen p\xc3\xa5 s\xc3\xb8ndre 15 cm batteri konturene av to krigsskip i lyskjegelen fra en 150 cm lyskaster, identifisering var ikke mulig. Kl 23:32 \xc3\xa5pnet s\xc3\xb8ndre batteri et l\xc3\xb8st og deretter et varselskudd 30 grader foran baugen p\xc3\xa5 forreste fart\xc3\xb8y. Krigsskipene stoppet ikke, men blendet fortet med to lyskastere. _NEWLINE_Kl 23:35 \xc3\xa5pnet s\xc3\xb8ndre batteri ild med brisantgranater mot det fremste fart\xc3\xb8yet, ildgivningen tok slutt etter fire skudd kl 23:42 da t\xc3\xa5ken var s\xc3\xa5 tett at ikke strandlinjen var synlig.  Ca kl 05:30 1940-04-09 ble det observert at det ble landsatt soldater fra to fart\xc3\xb8yer i Revebukta p\xc3\xa5 \xc3\xb8stsiden av Rau\xc3\xb8y. Etter harde kamper hvor det fra norsk side ble skutt 45 granater fra Nordre batteri og ca. 2500 skudd fra mitralj\xc3\xb8sene. To norske soldater falt under kampene. De tyske styrkene hadde 60 falne (\xc3\xb8yenvitner sier ca. 200) og et fly. Ca. kl 07:55 fikk fortet feilaktig beskjed om \xc3\xa5 overgi seg, senere p\xc3\xa5 dagen ble styrkene sendt vekk fra \xc3\xb8yen.\n_START_SECTION_\nUnder andre verdenskrig\n_START_PARAGRAPH_\nDen tyske okkupasjonsmakten anla en marineartilleriskole p\xc3\xa5 Rau\xc3\xb8y. I 1942 ble kanonene skiftet ut med fire 15cm SKL/45. \xc3\x98ya ble ogs\xc3\xa5 brukt for internering av mer enn 500 russiske krigsfanger fra april 1944.\n_START_SECTION_\nUnder den kalde krigen\n_START_PARAGRAPH_\nI 1948 eksproprierte Forsvaret de resterende delene av Rau\xc3\xb8y. Fra juli 1947 til 1958 hadde Forsvaret en rekruttskole p\xc3\xa5 Rau\xc3\xb8y. Fra 1953 til 1959 holdt Forsvarets hundeskole til p\xc3\xa5 Rau\xc3\xb8y._NEWLINE_Under den kalde krigen utgjorde Bol\xc3\xa6rne sammen med Bol\xc3\xa6rne fort Bol\xc3\xa6rne-Rau\xc3\xb8y-linjen som skulle hindre en fiende i \xc3\xa5 trenge inn i Oslofjorden. I 1963 ble det satt opp et batteri med fire eks-tyske 15cm SKC/28 kanoner, i 1966 ble kanonene flyttet til nye kasematter. I 1967 ble det satt opp et batteri med tre 10,5cm SKC/32 som bestrykningsbatteri for det kontrollerbare minefeltet i Rau\xc3\xb8yfjorden. Et batteri med tre 75mm Bofors-t\xc3\xa5rnkanoner ble etablert i 1979, samtidig s\xc3\xa5 ble en 10,5cm SKC/32 utfaset. _NEWLINE_P\xc3\xa5 det meste skal over tusen mann ha tjenestegjort p\xc3\xa5 Rau\xc3\xb8y samtidig. Anlegget skal ha best\xc3\xa5tt av opptil hundre bygninger, hvorav omtrent halvparten var brakker. 20 hus st\xc3\xa5r fortsatt igjen. De fleste av disse ble bygget p\xc3\xa5 slutten av 1930-tallet eller av okkupasjonsmakten. Under hele den kalde krigen var enten Bol\xc3\xa6rne eller Rau\xc3\xb8y fort beredskapsfort hvor hovedstridsmidlene skulle v\xc3\xa6re klare til \xc3\xa5 \xc3\xa5pne ild p\xc3\xa5 30 minutters varsel, i 1981 ble kravet redusert til 4 timer._NEWLINE_Fra 1980-tallet har Rau\xc3\xb8y fort mest blitt brukt til trening- og \xc3\xb8velsesvirksomhet av Forsvarets skoler, Heimevernet og jegerstyrker. I 1990 detonerte minefeltet i Rau\xc3\xb8yfjorden ved et uhell etter et lynnedslag.\n_START_SECTION_\nEtter den kalde krigen\n_START_PARAGRAPH_\n10,5 cm batteriet ble sammen med to av de fire 15 cm batteriene demontert i perioden 1998\xe2\x80\x931999, samtidig ble minefelt utfaset. De to \xc3\xb8vrige 15 cm kanonene anses som museumsgjenstander. I likhet med i resten av Kystartilleriets anlegg s\xc3\xa5 ble t\xc3\xa5rnkanonbatteriet lagt i m\xc3\xb8llpose i 2001. _NEWLINE_I 2004 kom flere avisoppslag om at \xc3\xb8ya var blitt tilbudt til Brunstad Christian Church. Dette ble senere benektet av Forsvarsdepartementet, som opplyste at Rau\xc3\xb8y fort fortsatt er i milit\xc3\xa6r bruk og ikke er lagt ut for salg._NEWLINE_Per 2007 ble anlegget disponert H\xc3\xa6rens jegerkommando. Det har likevel v\xc3\xa6rt \xc3\xa5pnet for en viss allmenn ferdsel p\xc3\xa5 nordspissen av \xc3\xb8ya._NEWLINE_Alle spor etter milit\xc3\xa6r virksomhet i landskapet innenfor Forsvarets eiendom er i dag vernet. To moniermagasin fra 1930-tallet er dessuten fredet.'